text: Kastede affald efter biler fra motorvejsbro
  17 maj 2014 kl. 04.32
  Tre personer efterlyses af Syd- og Sønderjyllands Politi efter flere anmeldelser natten til lørdag om, at der fra en vejbro ved Holsted blev kastet yoghurtbægre, mælkekartoner og andet affald efter biler på Esbjerg-motorvejen. En enkelt bilist fik smadret forruden.
  Kort efter midnat begyndte anmeldelserne til politiet fra forskrækkede bilister, der var blevet ramt af forskelligt kasteskyts fra broen, der fører Nørregade over Esbjerg-motorvejen nord for Holsted.
  - Det er meget farligt, når biler bliver ramt af genstande, der kastes efter dem. Blisterne bliver meget forskrækkede og kan miste herredømmet med alvorlige ulykker til følge, siger vagtchef Erik Lindholdt, hos Syd- og Sønderjyllands Politi til TV SYD.
  Vagtchefen oplyser også, at der har været flere lignende tilfælde i Holsted-området den seneste tid - og han opfordrer borgerne til at komme til politiet med oplysninger i sagen. I nat er der set tre - formentlig meget unge - personer på broen.
  